DA Den Europæiske Unions Tidende L 47/1

KOMMISSIONENS AFGØRELSE (EU) 2018/229

af 12. februar 2018

om fastsættelse i overensstemmelse med Europa-Parlamentets og Rådets direktiv 2000/60/EF af værdierne for klassifikationerne i medlemsstaternes overvågningssystemer som resultat af interkalibreringen og om ophævelse af Kommissionens afgørelse 2013/480/EU

(meddelt under nummer C(2018) 696)

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger (1), navnlig punkt 1.4.1, nr. ix), i dette direktivs bilag V, og

ud fra følgende betragtninger:

(1) Ifølge direktiv 2000/60/EF har medlemsstaterne pligt til at beskytte og forbedre alle vandområder med henblik på at opnå en god økologisk og kemisk tilstand. Medlemsstaterne skal desuden beskytte og forbedre alle kunstige og stærkt modificerede vandområder med henblik på at opnå et godt økologisk potentiale og god kemisk tilstand.

(2) Med henblik på at definere et af de vigtigste miljømål i direktiv 2000/60/EF, nemlig god økologisk tilstand, fastsættes der med direktivet en proces, som sikrer sammenlignelighed mellem medlemsstaternes biologiske overvågningsresultater og klassifikationerne i deres overvågningssystemer. Medlemsstaternes biologiske overvågningsresultater og klassifikationerne i deres overvågningssystemer skal sammenlignes via et interkalibreringsnetværk bestående af overvågningslokaliteter i hver medlemsstat og hver økoregion i Unionen. Ifølge direktiv 2000/60/EF har medlemsstaterne pligt til i passende omfang at indsamle de nødvendige oplysninger om de lokaliteter, som indgår i interkalibreringsnetværket, så det er muligt at vurdere, om klassifikationerne i det nationale overvågningssystem stemmer overens med de normgivende definitioner i punkt 1.2 i bilag V til direktiv 2000/60/EF. Med henblik på at udføre interkalibreringen er medlemsstaterne organiseret i geografiske interkalibreringsgrupper, som defineret i punkt 2 i bilaget til Kommissionens beslutning 2005/646/EF (2), der består af medlemsstater med samme bestemte overfladevandområdetyper.

(3) Ifølge direktiv 2000/60/EF skal interkalibreringen udføres med hensyn til biologiske elementer, idet der foretages en sammenligning mellem klassifikationsresultaterne fra de nationale overvågningssystemer for hvert biologisk element og for hver fælles overfladevandområdetype blandt medlemsstaterne, og det sikres, at resultaterne er overensstemmende med de normgivende definitioner fastlagt i punkt 1.2 i bilag V til nævnte direktiv.

(4) Kommissionen har lettet tre faser i arbejdet med interkalibreringen med hjælp fra Det Fælles Forskningscenter. Inden for rammerne af den fælles gennemførelsesstrategi for vandrammedirektivet er der blevet udarbejdet fire vejledninger (nr. 6 (3), 14 (to versioner (4)) og 30 (5)) for at lette arbejdet med interkalibreringen. De giver et overblik over hovedprincipperne og retningslinjerne for interkalibreringen, herunder frister og indberetningskrav. De fastsætter ligeledes proceduren for at tilpasse nye eller reviderede nationale bedømmelsesmetoder til den harmoniserede definition af god økologisk tilstand.

(5) I 2007 havde Kommissionen modtaget interkalibreringsresultater for en række biologiske kvalitetselementer. De indgik i Kommissionens beslutning 2008/915/EF (6), hvori de værdier for grænselinjerne mellem tilstandsklasser, som medlemsstaterne skulle anvende for klassifikationen i deres overvågningssystemer, fastlægges. Resultaterne af den første fase af interkalibreringen var ufuldstændige, idet ikke alle biologiske kvalitetselementer var omfattet. Det var imidlertid nødvendigt at godkende de tilgængelige resultater af interkalibreringen til tiden, så de kunne indgå i grundlaget for udarbejdelsen af de første indsatsprogrammer og de første vandområdeplaner i overensstemmelse med artikel 11 og 13 i direktiv 2000/60/EF.

(6) For at lukke hullerne og forbedre sammenligneligheden af interkalibreringsresultaterne forud for vandområdeplanernes anden cyklus i 2015 iværksatte Kommissionen den anden fase af interkalibreringen. Resultaterne indgik i Kommissionens afgørelse 2013/480/EU (7). Resultaterne afslørede, at interkalibreringen i visse tilfælde kun var delvist opnået. Der var ligeledes geografiske interkalibreringsgrupper og biologiske kvalitetselementer, for hvilke der ikke var nogen interkalibreringsresultater, som kunne indarbejdes i afgørelsen.

(7) Der var derfor behov for en tredje fase af interkalibreringen for at lukke de konstaterede huller og forbedre sammenligneligheden af interkalibreringsresultaterne forud for vandområdeplanernes tredje cyklus i 2021. Resultaterne af denne tredje fase af interkalibreringen fremgår af bilaget til nærværende afgørelse.

(8) Resultaterne af interkalibreringen fremgår af bilaget til denne afgørelse. Hvad angår resultaterne i del 1 i bilaget, er alle de i vejledningerne fastsatte trin i interkalibreringsprocessen afsluttet fuldt ud. Del 2 i bilaget indeholder de nationale bedømmelsesmetoder og deres respektive grænseværdier, for hvilke det ikke har været teknisk muligt at færdiggøre vurderingen af sammenligneligheden, fordi der ikke findes fælles typer, fordi der er forskel på, hvilke påvirkninger der adresseres, eller fordi der findes forskellige måder at vurdere tilstanden på. Eftersom resultaterne i del 1 og 2 i bilaget stemmer overens med de normgivende definitioner fastlagt i punkt 1.2 i bilag V til direktiv 2000/60/EF, bør de respektive grænseværdier anvendes i klassifikationerne i medlemsstaternes overvågningssystemer.

(9) Hvis vandområder svarende til de interkalibrerede typer udpeges som kunstige eller stærkt modificerede vandområder i overensstemmelse med artikel 4, stk. 3, i direktiv 2000/60/EF, bør det være muligt for medlemsstaterne at anvende de resultater, der fremgår af bilaget til denne afgørelse, med henblik på at udlede deres gode økologiske potentiale, idet der tages hensyn til de fysiske forandringer og den tilhørende vandanvendelse, jf. de normgivende definitioner i punkt 1.2.5 i bilag V til direktiv 2000/60/EF.

(10) Medlemsstaterne bør overføre resultaterne af interkalibreringen til deres nationale bedømmelsesmetode med henblik på at fastsætte grænselinjerne mellem høj og god tilstand og mellem god og moderat tilstand for alle nationale typer.

(11) De oplysninger, der bliver tilgængelige i kraft af opstillingen af overvågningsprogrammerne i henhold til artikel 8 i direktiv 2000/60/EF og den gennemgang og ajourføring af vandområdedistrikternes karakteristika, der er fastlagt i direktivets artikel 5, kan afdække ny viden, som på sin side kan føre til, at medlemsstaternes overvågningssystemer og bedømmelsesmetoder tilpasses det videnskabelige og tekniske fremskridt. Medlemsstaterne kan ligeledes udvikle nye nationale bedømmelsesmetoder, som dækker biologiske kvalitetselementer eller delelementer og dertilhørende grænseværdier, for hvilke overensstemmelsen med den normgivende definition, der er fastsat i punkt 1.2 i bilag V til direktiv 2000/60/EF, bør vurderes. Dette kan føre til en gennemgang af resultaterne af interkalibreringen med det formål at lukke huller og forbedre kvaliteten og sammenligneligheden af interkalibreringsresultaterne, hvilket så vil kunne indebære en ajourføring af resultaterne i bilaget til denne afgørelse.

(12) Der bør derfor vedtages bestemmelser, der ophæver og afløser afgørelse 2013/480/EU.

(13) Foranstaltningerne i denne afgørelse er i overensstemmelse med udtalelse fra det udvalg, der er nedsat i henhold til artikel 21, stk. 1, i direktiv 2000/60/EF —

VEDTAGET DENNE AFGØRELSE:

Artikel 1

1. I forbindelse med punkt 1.4.1, nr. iii), i bilag V til direktiv 2000/60/EF skal medlemsstaterne for klassifikationen i deres overvågningssystemer anvende de værdier for grænselinjerne mellem tilstandsklasser, som er fastlagt i del 1 i bilaget til denne afgørelse.

2. Hvis en vurdering af sammenligneligheden for et biologisk kvalitetselement ikke er færdiggjort inden for en geografisk interkalibreringsgruppe, skal medlemsstaterne i forbindelse med punkt 1.4.1, nr. iii), i bilag V til direktiv 2000/60/EF for klassifikationen i deres overvågningssystemer anvende de metoder og grænselinjer mellem tilstandsklasser, som er fastsat i del 2 i bilaget til nærværende afgørelse.

3. Medlemsstaterne kan anvende de metoder og grænselinjer mellem tilstandsklasser, som er fastsat i bilaget til denne afgørelse, med henblik på at udlede et godt økologisk potentiale for vandområder, der er udpeget som kunstige eller stærkt modificerede vandområder, jf. artikel 4, stk. 3, i direktiv 2000/60/EF.

Artikel 2

Afgørelse 2013/480/EU ophæves.

Artikel 3

Denne afgørelse er rettet til medlemsstaterne.

Udfærdiget i Bruxelles, den 12. februar 2018. På Kommissionens vegne Karmenu VELLA Medlem af Kommissionen

(1) EFT L 327 af 22.12.2000, s. 1.

(2) Kommissionens beslutning 2005/646/EF af 17. august 2005 om oprettelse af et register over lokaliteter, der skal udgøre et interkalibreringsnetværk, i overensstemmelse med Europa-Parlamentets og Rådets direktiv 2000/60/EF (EUT L 243 af 19.9.2005, s. 1).

(3) Common implementation strategy for the Water Framework Directive (2000/60/EC), Guidance Document No 6, Towards a Guidance on Establishment of the Intercalibration Network and the Process on the Intercalibration Exercise, European Communities, 2003, ISBN 92-894-5126-2.

(4) Common implementation strategy for the Water Framework Directive (2000/60/EC), Guidance document No 14. Guidance document on the Intercalibration Process 2004-2006, ISBN 92-894-9471-9.

Common implementation strategy for the Water Framework Directive (2000/60/EC), Guidance document No 14. Guidance document on the Intercalibration Process 2008-2011, ISBN: 978-92-79-18997-5.

(5) Procedure to fit new or updated classification methods to the results of a completed intercalibration exercise, Guidance document No 30. Technical Report 2015-085, ISBN: 978-92-79-38434-9.

(6) Kommissionens beslutning 2008/915/EF af 30. oktober 2008 om fastsættelse i overensstemmelse med Europa-Parlamentets og Rådets direktiv 2000/60/EF af værdierne for klassifikationerne i medlemsstaternes overvågningssystemer som resultat af interkalibreringen (EUT L 332 af 10.12.2008, s. 20).

(7) Kommissionens afgørelse 2013/480/EU af 20. september 2013 om fastsættelse i overensstemmelse med Europa-Parlamentets og Rådets direktiv 2000/60/EF af værdierne for klassifikationerne i medlemsstaternes overvågningssystemer som resultat af interkalibreringen og om ophævelse af beslutning 2008/915/EF (EUT L 266 af 8.10.2013, s. 1).